《赠周材叔能画号苍崖》
宋代·萧立之

昔见苍崖画，今读苍崖诗。问今十日水石间，幻作五字七字何能奇。

君言诗画本一律，等以造化供娱嬉。闭门磐礴天耆定，往往清气流诗脾。

急将画意入诗律，兔起鹘落无由追。有声无声强分别，妙处正不差毫釐。

人言精艺不两能，似亦可洗千年疑。梅花江头穷竹枝，遥指八境穷烟霏。

勿云诗工画师耻，老琼笑人焉用彼。江南和籴米如珠，急图流民献天子。

作者简介：萧立之（一二○三～？）（生年据本集卷下《壬午元日试笔……》“年似渭滨人样子”、“记前壬午甫能冠”推定），原名立等，字斯立，号冰崖，宁都（今属江西）人。理宗淳祐十年（一二五○）进士。历知南城县，南昌推官，通判辰州。宋亡归隐。有《冰崖诗集》二十六卷，已佚。明弘治十八年九世孙敏辑刊《冰崖公诗拾遗》三卷。事见本集末附萧敏《识后》，明嘉靖《赣州府志》卷九有传。　萧立之诗，以《四部丛刊》影印明弘治十八年刻本为底本。新辑集外诗附于卷末。